Nistenna bil-ħerqa li nilqagħkom għal-laqgħa tagħna li jmiss tal-Kunsill Ewropew fil-15 u s-16 ta' Ottubru. Ser niltaqgħu f'kuntest diffiċli. Qed naraw l-infezzjonijiet tal-COVID jiżdiedu u għandna għadd ta' kwistjonijiet urġenti fuq l-aġenda tagħna, inkluż ir-relazzjonijiet tagħna mar-Renju Unit. Il-Kunsill Ewropew ser jibda l-Ħamis waranofsinhar fit-3pm bl-iskambju ta' fehmiet tradizzjonali tagħna mal-President tal-Parlament Ewropew, David Sassoli. Imbagħad ser ngħaddu għan-negozjati bejn l-UE u r-Renju Unit flimkien ma' Michel Barnier. Huwa fl-interess taż-żewġ naħat li jkun hemm ftehim fis-seħħ qabel tmiem il-perjodu ta' tranżizzjoni. Madankollu, dan ma jistax iseħħ akkost ta' kollox. Il-ġranet li ġejjin huma deċiżivi. Ser nistieden lin-negozjatur tagħna biex jaġġornana dwar l-aħħar żviluppi. Kwistjonijiet ewlenin jinkludu, b'mod partikolari, il-kondizzjonijiet ekwi, is-sajd u l-governanza. Matul l-ikla ta' filgħaxija, ser ikollna dibattitu ta' orjentazzjoni dwar kif nistgħu niksbu l-ambizzjoni klimatika tagħna. F'Diċembru li għadda qbilna dwar l-objettiv ta' UE newtrali għall-klima sal-2050. Issa jeħtieġ li nżidu l-mira tagħna għat-tnaqqis tal-emissjonijiet għall-2030 biex niżguraw li nistgħu niksbu dik l-ambizzjoni. Il-Kummissjoni pproponiet mira ġdida ta' mill-inqas 55% sal-2030. Nixtieq li jkollna dibattitu kostruttiv dwar il-kwistjoni, sabiex inwittu t-triq għal ftehim sal-aħħar tas-sena. Nhar il-Ġimgħa, ser nerġgħu niltaqgħu għal diskussjoni strateġika dwar ir-relazzjonijiet tagħna mal-Afrika, bil-ħsieb tal-laqgħa tagħna li jmiss mal-Mexxejja tal-Unjoni Afrikana. L-objettiv tagħna huwa li nġeddu u napprofondixxu r-relazzjonijiet politiċi tagħna, billi nwettquhom f'livell ogħla, abbażi tar-rispett reċiproku u r-rieda li nakkomodaw l-interessi ta' xulxin. Wara d-diskussjoni tagħna dwar ir-relazzjonijiet bejn l-UE u l-Afrika, ser nindirizzaw kwistjonijiet oħra ta' politika barranija li jeħtieġu l-attenzjoni tagħna. Fl-aħħar nett, ser nindirizzaw żewġ kwistjonijiet rigward il-COVID-19. Ser nevalwaw l-isforzi ta' koordinazzjoni mwettqa fil-livell tal-UE, wara l-adozzjoni tar-rakkomandazzjoni tal-Kunsill dwar ir-restrizzjoni tal-moviment liberu u nirċievu aġġornament mill-President tal-Kummissjoni von der Leyen dwar il-vaċċini. Imbagħad ser niddiskutu l-passi li jmiss li għandna nieħdu. Ittra ta' stedina Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa